open-index/open-wikipedia-markdown huggingface dataset:
Sergei Stepnjak

**Sergei Stepnjak**, oikea nimi **Sergei Mihailovitš Kravtšinski**, , (13. heinäkuuta (j.: 1. heinäkuuta) 1851 tai 1852 Novyi Starodub, Hersonin kuvernementti, Venäjä – 23. joulukuuta (j.: 11. joulukuuta 1895 Lontoo, Englanti) oli venäläinen kirjailija ja vallankumouksellinen. Hän osallistui 1870-luvulla Venäjän vallankumoukselliseen liikkeeseen, pakeni ulkomaille ja julkaisi kuvauksia Venäjän oloista, esimerkiksi *Nihilisti* (suom. Karisto, 1906) ja *Maanalainen Venäjä* (ei suom.). Hän kuoli rautatieonnettomuudessa Lontoossa.

Kravtšinski liittyi 1871 tšaikovskilaisten vallankumousryhmän jäseneksi, propagoi innokkaasti Venäjän maaseudulla ja osallistui 1875–1876 kapinaan Hertsegovinassa. Hän surmasi 4. elokuuta 1878 santarmipäällikkö Nikolai Mezentsovin Pietarissa ja julkaisi Zemlja i Voljan salaisessa kirjapainossa poleemisen kirjoituksen *Smert za smert* ('Kuolema kuolemasta'). Hän onnistui pakenemaan Geneveen, missä hän samana vuonna perusti aikakauskirjan *Obstšina*, ja muutti sitten Lontooseen, jossa hän perusti 1891 Free Russia (Fonda volnoi ruskoi pressy) -nimisen yhdistyksen ja kirjoitti salanimellä Stepnjak poliittisia ja kaunokirjallisia tekstejä venäjäksi, englanniksi, ranskaksi ja italiaksi. Suurta huomiota herättivät aikoinaan hänen venäläisestä vallankumousliikkeestä kirjoittamansa kuvaukset *Rossia sotterannea* (1882; 'Maanalainen Venäjä'). Muita kirjoituksia on *Russia under the Tsars* (1885). Hän kirjoitti osittain omaan elämäänsä perustuvat romaanit *Andrej Koztšutšov* (1889), *Štundist Pavel Radenko* (1895) ja *Domik na Volgje* (1897). Englanniksi hän julkaisi teoksen *The Russian Peasantry* (1888). Neliosaiset kootut teokset ilmestyivät venäjäksi 1907.

## Suomennetut teokset
* Serge Stepniak, *Nihilisti: romaani*, suom. K-a. Hämeenlinna: Karisto 1906
* S. Stepniak, *Kertomus kopeekasta*. Helsinki, 1899.

## Lähteet

## Aiheesta muualla

* Kansalliskirjaston digitoima julkaisu s. 120 (24) – sama teksti: Katsauksia: Venäjältä, Sosialistinen aikakauslehti 5/1906 Marxists.org
* 1911 Encyclopædia Britannica/Stepniak, Sergius, Encyclopaedia Britannica (Wikisource) 
* Stepniakin tekstejä Internet Archivessa
Iławan piirikunta

**Iławan piirikunta** () on yksi Warmia-Masurian voivodikunnan piirikunnista. Sen arvioitu väkiluku oli vuoden 2019 lopussa 92&nbsp;879. Piirikunnan kaksi kaupunkikuntaa ovat hallintokeskus Iława ja Lubawa. Viisi maalaiskuntaa ovat Iława, Kisielice, Lubawa, Susz sekä Zalewo ja niissä on kylien lisäksi kolme kaupunkia; Kisielice, Susz sekä Zalewo.

Iławan piirikunnan työttömyysaste oli vuoden 2018 lopussa 4,4 prosenttia.

Vuoden 2019 lopussa Iławan piirikunnassa arvioitiin olevan 92&nbsp;879 asukasta, joista 50,5 prosenttia naispuolisia ja 49,5 prosenttia miespuolisia. Puolan väestönlaskennassa 2011 väkiluvun laskettiin olevan 92&nbsp;915 ja sen ennakoidaan vuoteen 2050 mennessä pienenevän 81&nbsp;591 asukkaaseen. Alle 18-vuotiaiden arvioitiin vuoden 2019 lopussa muodostaneen 19,8 prosenttia piirikunnan väestöstä, työikäisten 60,9 prosenttia ja eläkeikäisten 19,4 prosenttia väestön keski-iän ollessa 40,2 vuotta. Elävänä syntyneiden määrä oli vuonna 2019 yhteensä 951 lasta.

## Lähteet
Villa Korsnäs

**Villa Korsnäs** on funktionalistinen kaksikerroksinen huvilarakennus Espoonlahdessa Espoon lounaisosassa. Se on aumakattoinen ja täysin symmetrinen, molemmissa päissä on yhden kerroksen korkuiset siivet.

Korsnäs on Espoon vanhimpia huvilan paikkoja, sen aiempi nimi on Sandvik. Paikalla on sijainnut huvila ainakin 1870-luvun alusta. Siinä asui 1880-luvulla arkkitehti Konstantin Kiseleffin rouva Rosa Kiseleff. Villa Korsnäsin lähiympäristöön rakennettiin useita asuintaloja 2010-luvulla.

## Lähteet
*

### Viitteet
Karhusaaren huvila

**Karhusaaren huvila** tai **Sinebrychoffin huvila** (entinen **Karhusaaren taidekeskus**) on uusrenessanssinen puurakenteinen, korkealle lohkokivijalalle rakennettu huvila Karhusaaressa Espoon Westendissä. Sitä on kuvattu Espoon 1800-luvun huviloista rakennustaiteellisesti mielenkiintoisimmaksi.

## Sinebrychoffin huvilana
Kauppaneuvos Nicolas Sinebrychoffille erotettiin Sinebrychoffin suvun omistamasta Hagalundin kartanosta Björnholma vuonna 1890. 

Sinebrchoffin suvun perheystävä arkkitehti Karl August Wrede sai huvilan suunnitellakseen; hän oli palannut samoihin aikoihin Italiasta, ja huvilan italialaisvaikutteet ovat selkeät. Wrede otti vaikutteita italialaisista palatseista. Huvilaan kuuluu erikoinen tasakattoratkaisu leveine räystäineen, joiden alla on kasetointi. Asiantuntijat pitävät huvilaa rakennustaiteellisesti arvokkaana. Huvila on Museoviraston suojelema.

Myös huvilan sisustus edustaa uusrenessanssia. Kattomaalaukset, paneloinnit ja kaakeliuunit on tehty taiten. Huvilassa oli varattuna oma huone marsalkka Carl Gustaf Emil Mannerheimille Sinebrychoffien aikana.

Huvila oli aikoinaan myös pieni maatila talousrakennuksineen, joista useimmat ovat säilyneet. Maatilalla oli työntekijöiden asuntoja, navettoja, riihejä ja talleja. Huvilalla oli kasvihuone, jossa kasvatettiin kukkia. Osa rakennuksista, kuten laituri uimahuoneineen jäi Länsiväylän alle.

Aivan huvilan läheisyydessä sijaitsee Krimin sodan aikaisia patterivalleja.

Huvilan omistajat saapuivat paikalle huvipurrella ja ylellisillä hevosvaunuilla. Sinebrychoffit järjestivät ylellisiä juhlia huvilalla. Vieraita otettiin vastaan kesäisin ja talvisin.

Karhusaaren huvila siirtyi Åbo Akademin omistukseen vuonna 1965. Huvila päätyi Espoon kaupungin omistukseen vuonna 1980.  

## Karhusaaren taidekeskus
Karhusaaren huvila toimi taidekeskuksena 1980-luvulta lähtien. Espoon kaupunki irtisanoi Karhusaaren taidekeskuksen vuokrasopimuksen maaliskuussa 2024. 

## Karhusaaren ja Sinebrychoffin huvila
Björnholm eli Karhusaari on nykyisin Westendin koillinen osa-alue, jonka pinta-alasta suuren osan kattaa huvilan pohjoispuolitse kulkeva Länsiväylä. Huvilan tilat ovat vuokrattavissa kulttuuri-, seminaari-, kokous- ja juhlakäyttöön. Karhusaaren peruskorjaus valmistui tammikuussa 2024.

Espoon kaupunki vuokraa Sinebrychoffin huvilaa eri toimijoille ja useisiin käyttötarkoituksiin.

## Populaarikulttuurissa
Sinebrychoffin huvila esitti roomalaista huvilaa Ossi Elstelän ohjaamassa melodraamassa *[[Katariina ja Munkkiniemen kreivi]]* vuonna 1943.

## Kuvia

Tiedosto:Karhusaaren huvila Espoo 180621 d.jpg
Tiedosto:KarhusaarenTaidekeskusByPollo.JPG
Tiedosto:Sinebrychoffin huvila Espoon Karhusaaressa (arkkitehti K. A. Wrede af Elimä) - G30738 - hkm.HKMS000005-km0000php1.jpg
Tiedosto:Karhusaari Art Centre.jpg
Tiedosto:Загородный дом купца Синебрюхова. Foto by Victor Belousov. - panoramio (1).jpg


## Lähteet
*

### Viitteet
Råbäck

**Råbäck** on jugendvaikutteinen hirsihuvila Espoonkartanossa läntisimmässä Espoossa. Kauppaneuvos August Ivar Lindforsin (1872–1950) kerrotaan suunnitelleen sen tupakka-askin kanteen. Råbäck on osa Kuninkaantien historiallista maisemakokonaisuutta. 1800-luvun lopulla Råbäckin paikalla sijaitsi Espoon kartanolle kuulunut torppa.

Råbäck on kaksikerroksinen. Sen jugendvaikutteisuus näkyy muun muassa epäsymmetrisissä arkkitehtonisissa ratkaisuissa ja päätyjen sisäänvedetyissä verannoissa.

Råbäckin puistosta tehtiin näyttävä, sillä Lindfors harrasti puutarhanhoitoa. Puistosuunnitelman laati Paul Olsson vuonna 1923. Puistoakseli päättyy huvilan länsisivun poikkipäätyyn. Huvilan itäpuolella sijaitsee lohkokivistä rakennettu vesisäiliö, jonka päällä on aikoinaan ollut huvimaja.

## Lähteet
*

### Viitteet
Kętrzynin piirikunta

**Kętrzynin piirikunta** () on yksi Warmia-Masurian voivodikunnan piirikunnista. Sen arvioitu väkiluku oli vuoden 2019 lopussa 62&nbsp;283. Piirikunnan ainoa kaupunkikunta on hallintokeskus Kętrzyn. Viisi maalaiskuntaa ovat Barciany, Kętrzyn, Korsze, Reszel sekä Srokowo ja niissä on kylien lisäksi kaksi kaupunkia; Korsze ja Reszel.

Kętrzynin piirikunnan työttömyysaste oli vuoden 2018 lopussa 17,7 prosenttia. Luku on huomattavan suuri sekä Warmia-Masurian voivodikunnan että koko Puolan työttömyyslukuihin verrattuna.

Vuoden 2019 lopussa Kętrzynin piirikunnassa arvioitiin olevan 62&nbsp;283 asukasta, joista 51 prosenttia naispuolisia ja 49 prosenttia miespuolisia. Puolan väestönlaskennassa 2011 väkiluvun laskettiin olevan 66&nbsp;636 ja sen ennakoidaan vuoteen 2050 mennessä pienenevän 44&nbsp;442 asukkaaseen. Alle 18-vuotiaiden arvioitiin vuoden 2019 lopussa muodostaneen 16,9 prosenttia piirikunnan väestöstä, työikäisten 61,2 prosenttia ja eläkeikäisten 21,9 prosenttia väestön keski-iän ollessa 42,5 vuotta. Elävänä syntyneiden määrä oli vuonna 2019 yhteensä 439 lasta. Väestönlaskennassa 2011 puolalaisten lisäksi ainoa vähintään prosentin väestöstä muodostava ryhmä olivat ukrainalaiset, joita oli yhteensä 1&nbsp;358 eli kaksi prosenttia piirikunnan koko väestöstä.

## Lähteet
Juri Markkula

**Juri Markkula,** syntynyt vuonna 1970 Turussa, on suomalainen taiteilija joka asuu ja työskentelee Gotlannissa Ruotsissa . Hän opiskeli Tukholmassa Kuninkaallisessa kuvataidekorkeakolulussa 1997-2002. Juri Markkula on osallistunut Art Baselin taidemessuille Hongkongissa 2018 ja 2019, ja hänellä on takanaan useita yksityisnäyttelyitä gallerioissa ja museoissa Ruotsissa, Euroopassa ja Aasiassa. Hän on edustettuna useissa kokoelmissa, mukaan lukien Skissernas museum, Lund, Ståhl-collection ja Ruotsin valtion taideneuvosto . Juri Markkula on saanut useita palkintoja, mukaan lukien taiteilijakomitean työapurahan 2005 2008-2009 ja 2016-2017

## Valitut julkiset teokset

* *Troja*  2008 konsten.net 
* *Divina Commedia*  2017. 250 neliömetrin lasimosaiikkii joka on käsitelty interferenssipigmenteillä. Teos on osa Tukholman keskustan rautatieasemaa.Stockholm City 
* *Ivor to Ebon]*  2019. 600 neliömetrin mäntyvanerista koostuva puureliefi.. CIK Knivstan urheilu- ja kulttuurikeskus 

## Julkaisut
* *RGB JORD* ; teksti Lars Erik Hjertström Lappalainen kääntänyt Kerstin Bonnier . Design Paric Leo, julkaisija Lars Bohman Gallery 2016. Libris- linkki. http://libris.kb.se/bib/19528752 
* *Blue to Red to Gold to Green to Lilac* ; teksti Magnus Bons, Dan Gustavsson ja Jan Ekman. Kääntäjä Olsson Diamond. Design Paric Leo. 2019. Libris- linkki. http://libris.kb.se/bib/kwbc93jtht90dwdd 

## Lähteet
Kristillinen lippu

**Kristillinen lippu** on suunniteltu edustamaan koko kristillisyyttä, mutta sitä nähdään enimmäkseen vain protestanttisissa kirkoissa Pohjois-Amerikassa, Afrikassa ja Latinalaisessa Amerikassa. Lippu koostuu valkoisesta taustasta, jossa on sininen suorakulmio vasemmassa yläkulmassa ja sisällä punainen risti.

## Alkuperä
Idean Kristittyjen omasta lipusta esitti pyhäkoulun johtaja Charles C. Overton 26. syyskuuta 1897 pitämässään esitelmässä Brightonin kappelissa New Yorkissa. Hän joutui odottelemaan myöhässä olevaa puheen pitäjää paikalle, jolloin hän otti Yhdysvaltain lipun käteensä ja kysyi oppilailta, minkälaisen kaikkia kristittyjä edustavan lipun pitäisi olla.

Vuonna 1907 hän suunnitteli tämän lipun yhdessä Ralph Diffendorferin (metodistien nuorten lähetysliike) kanssa.

Vuonna 1942 Yhdysvaltain kirkkoneuvosto hyväksyi sen virallisesti käyttöön.

## Symboliikka
Ristin punainen symboloi verta, jonka Jeesus Kristus vuodatti Golgatalla, sininen symboloi Jeesuksen Kristuksen kuninkaallisena. Valkoinen edustaa Kristuksen puhtautta. Lipun kokoa ei ole virallisesti määritetty.

## Käyttö
Protestanttiset lähetyssaarnaajat levittivät kristillistä lippua Pohjois-Amerikan ulkopuolelle. Nykyään lippua voi nähdä monien protestanttisten kirkkojen sisällä ja ulkopuolella Afrikassa ja Amerikassa. Lippu on melko tuntematon Euroopassa.

## Lähteet
* Coffman, Elesha: *Kysy toimittajilta.* Kristillinen historia ja elämäkerta www.christianitytoday.com.
* Sidwell, Mark: *Kristillinen lippu.* Fundamentalismitiedoston tutkimusraportti bju.edu
Daniel Rákos

**Daniel Rákos** (s. 25. toukokuuta 1987 Pardubice) on tšekkiläinen jääkiekkoilija, pelipaikaltaan hyökkääjä. Hän edustaa Tšekin Extraligassa pelaavaa HC Kometa Brnoa. Rákos laukoo vasemmalta.

## Ura
### Seuraura
Rákos debytoi Tšekin Extraligassa kaudella 2007–2008 HC Pardubicen joukkueessa. Hän teki debyyttikaudellaan yhden maalin ja keräsi 27 rangaistusminuuttia pelaamassaan 16 ottelussa. Seuraavalla kaudella Rákos pelasi 44 ottelua tehopistein 2+4=6 keräten 12 rangaistusminuuttia. Kaudella 2009–2010 hän voitti Pardubicen paidassa Tšekin mestaruuden. Pudotuspeleissä Rákos pelasi 13 ottelua tehden neljä maalia.

Rákos siirtyi kaudella 2012–2013 HC Ocelaři Třinecin joukkueeseen. Samalla kaudella hän rikkoi ensimmäisen kerran 20 tehopisteen rajapyykin pelaamalla 50 ottelua tehopistein 10+10=20 keräten 46 rangaistusminuuttia. Pudotuspeleissä Rákos pelasi 13 ottelua tehopistein 1+8=9 keräten 16 rangaistusminuuttia. Hän voitti kauden päätteeksi Tšekin mestaruuden. Rákos edusti HC Ocelaři Třineciä seuraavat viisi kautta, kunnes hän siirtyi HK Hradec Královén joukkueeseen kaudella 2018–2019. Hänet valittiin joukkueen varakapteeniksi. Rákos pelasi Hradec Královén joukkueessa seuraavat kaksi kautta, kunnes hän siirtyi HC Kometa Brnon joukkueeseen kauden 2019–2020 lopulla.

### Maajoukkueura
Rákos on edustanut Tšekin maajoukkuetta alle 20-vuotiaiden MM-kilpailuissa 2007, joissa hän pelasi kuusi ottelua ilman tehopisteitä keräten neljä rangaistusminuuttia sekä alle 18-vuotiaiden MM-kilpailuissa 2005, joissa hän keräsi kaksi syöttöpistettä ja neljä rangaistusminuuttia pelaamassaan seitsemässä ottelussa.

## Lähteet
Gertrud von Ungern

**Gertrud von Ungern** (k. 13. lokakuuta 1649) oli baltiansaksalainen aatelisnainen, joka hallitsi 1600-luvun alkupuolella suuria läänityksiä Kaakkois-Suomessa.

Von Ungernin isä oli arkkipiispallinen neuvos Fabian Jürgeninpoika von Ungern auf Eichenangern und Allendorf ja äiti Gertrud von dem Wolde. Hänen puolisonsa oli ratsumestari Henrik (Heinrich) Wrede, joka omisti Wredenhoffin perintötilan Liivinmaalla. Henrik Wrede palveli Ruotsia Puolan sodassa ja kaatui vuonna 1605 Kirkholman taistelussa pelastettuaan kuningas Kaarle IX:n hengen antamalla hevosensa tälle. Kiitoksena Kaarle palkitsi Wreden leskeä lahjoittamalla tälle vuonna 1606 Porvoon pitäjästä 49 talon verotulot. Vuonna 1608 Wreden perillisille lahjoitettiin läänityksenä lähes koko Elimäen neljänneskunta, yhteensä 131 tilaa. Läänitys laajeni myöhemmin käsittämään yli 200 tilaa Elimäellä. He saivat nämä maat ikuiseksi rälssiksi ja oikeuden perustaa alueelle säteri haluamaansa paikkaan.

Von Ungern asettui asumaan saamilleen maille ja alkoi hoitaa läänityksiä alaikäisten lastensa puolesta. Hänen toisena puolisonaan oli vuodesta 1609 kamarineuvos Joakim Berendes, joka auttoi häntä läänitysten hoidossa vuonna 1623 tapahtuneeseen kuolemaansa asti. Von Ungern perusti asuinpaikakseen Elimäelle Peippolan kartanon, johon liitettiin viisi autiotilaa ja myöhemmin ajan kuluessa kaikki Peippolan kylän tilat. Kahta poikaansa varten hän perusti läänityksilleen myös kaksi muuta kartanoa, Hämeenkylän ja Anjalan kartanot. Hän antoi Peippolan pojalleen Casper Wredelle ja asui itse Anjalan kartanossa.

Von Ungern kehitti kartanoistaan mallikelpoisia suurtiloja, mutta Liivinmaalla vallinneeseen maaorjuuteen tottuneena hän kohteli lahjoitusmaansa suomalaisia talonpoikia ankarasti. Kartanoiden maita kasvatettiin häätämällä läheisten talojen omistajia mailtaan, ja lisäksi talonpojat houkuteltiin hyväksymään sopimuksenvarainen verotus, jonka nojalla heidän päivätyövelvollisuutensa voitiin moninkertaistaa kuudesta työpäivästä vuodessa aina yhteen päivään viikossa. 1640-luvulla talonpojat tekivät vastarintaa päivätyölakoilla, joita puitiin myöhemmin oikeudessa. Turun hovioikeus ratkaisi vuonna 1653 jutun Wreden suvun hyväksi, jolloin lakkoilua johtanut talonpoika Matti Sihvo hirtettiin henkipattona. Von Ungern oli kuollut jo muutamaa vuotta aiemmin. Hänet on haudattu Porvoon tuomiokirkkoon.

Henrik Wredellä ja Gertrud von Ungernilla oli kaksi poikaa, Casper ja Carl Henrik Wrede, joista jälkimmäinen sai nimityksen maaherraksi. Heistä polveutuu Wrede af Elimä -aatelissuku, joka omisti vuosisatojen ajan useita kartanoita von Ungernille lahjoitetuilla mailla. Joakim Berendeksen kanssa von Ungernilla oli kolme lasta, joista yksi oli kenraalimajuri Fabian Berendes.

## Lähteet
Adolf Stern

**Adolf Stern** oik. *Adolf Ernst*, (14. kesäkuuta 1835 Leipzig – 15. huhtikuuta 1907 Dresden) oli saksalainen kirjallisuushistorioitsija ja kirjailija.

Stern oli vuodesta 1868 kirjallisuuden ja kulttuurihistorian professori Dresdenin polyteknikumissa. Hän aloitti 1853 kirjoittamalla epigoniepiikkaa ja kirjoitti varhain proosakertomuksia ja lyriikkaa, mutta hän sai vasta myöhemmin aikaan lyyrissävyisillä historiallisilla kuvauksilla merkittävämpää kirjallista tuotantoa. Myös hänen myöhempi lyriikkansa on korkeatasoista.

Sterns laati myös kirjallisuushistoriallisia teoksia, kuten *Geschichte der neueren Literatur* (1882–1885), joka jatkaa Vilmarin Saksan kirjallisuushistoriaa Goethen kuolemasta lähtien (1886) sekä monografian Otto Ludwigista (1890) ja *Studien zur Literatur der Gegenwart* (I 1895, II 1904).

Sternin *Ausgewählte Werke* ilmestyi 1906–1908, teatteriarvostelut 1909. Stern sai jo elinaikanaan ja heti kuolemansa jälkeen elämäkerrat, joista toisen laati Adolf Bartels (1905) ja toisen Heinrich Spiero (*Deutsche Geister* 1910).

Stern oli vuodesta 1881 naimisissa pianisti Margarethe Sternin (ent. *Herr*) kanssa.

## Teokset (valikoima)
* *Historische Novellen*, 1866
* *Die letzten Humanisten*, 1880
* *Camoens*, 1887
* *Gedichte*, 1900
* *Ausgewählte Werke*, 1906–1908

## Suomennetut teokset
* *Rikostoverit y. m. novelleja*, Helsinki: Otava 1911. Sarja: Otavan 50 pennin kirjasto, 7.

## Lähteet

## Aiheesta muualla
Oliver Horn

**Oliver A. Horn** (22. kesäkuuta 1901 Saint Louis, Missouri – 10. lokakuuta 1960 Michigan) oli yhdysvaltalainen vesipalloilija ja olympiamitalisti. Hän oli pituudeltaan 178-senttimetrinen. Horn kuului Yhdysvaltojen pronssia voittaneeseen joukkueeseen Pariisin kesäolympialaisten 1924 miesten vesipalloturnauksessa.

## Lähteet
Johner

**Johner** on muun muassa seuraavien henkilöiden sukunimi:

* Dustin Johner (s. 1983), kanadalainen jääkiekkoilija
* Gerda Johner (s. 1944), sveitsiläinen taitoluistelija
* Hans Johner (1889–1975), sveitsiläinen shakinpelaaja
* Paul Johner (1887−1938), sveitsiläinen shakinpelaaja
* Rüdi Johner (s. 1942), sveitsiläinen taitoluistelija
Laura Juvonen

**Laura Juvonen** (s. 1987) on suomalainen oopperalaulaja, äänialaltaan sopraano.

Juvonen on valmistunut Metropolia Ammattikorkeakoulusta musiikkipedagogiksi vuonna 2015 ja laulupedagogiksi 2020. Hänen laulunopettajinaan ovat toimineet muun muassa oopperalaulaja Ritva-Liisa Korhonen, Johanna Rusanen-Kartano ja Juha Karvonen. Vuonna 2019 Juvonen kilpaili Lappeenrannan laulukilpailuissa, ja Kangasniemen laulukilpailussa 2019 hän lauloi finaalissa. 

Juvonen esiintyy aktiivisesti konserttilavoilla ja on esiintynyt muun muassa Urkuyö ja aaria -festivaalin solistina. Hänet on valittu Päivi ja Paavo Lipposen rahaston vuoden 2020 solistiksi.

Juvosen esittämiä rooleja ovat muun muassa Venus (operetista *[[Orfeus Manalassa]]*), Leonora (oopperasta *[[Kaarle-kuninkaan metsästys]]*) ja Turandot (oopperasta *[[Turandot]]*).

## Lähteet
Paul Milgrom

**Paul Robert Milgrom** (s. 20. huhtikuuta 1948) on yhdysvaltalainen ekonomisti. Hän on ollut professorina Stanfordin yliopistossa vuodesta 1987 alkaen. Milgrom on peliteorian, erityisesti huutokauppateorian ja hinnoittelustrategioiden asiantuntija. Hänelle myönnettiin vuoden 2020 taloustieteiden Nobel-muistopalkinnon Robert B. Wilsonin kanssa ”Huutokauppateorian ja uusien huutokaupan muotojen kehittämisestä”.

## Lähteet
Tšekin edustajainhuone

**Tšekin edustajainhuone** () on Tšekin parlamentin alahuone. Se koostuu 200 edustajasta, jotka valitaan vaaleilla neljän vuoden välein. 

Nykymuodossaan parlamentti perustettiin vuonna 1993 voimaan astuneen perustuslain nojalla. Tuolloin parlamentti oli yksikamarinen, ja senaatti perustettiin kolme vuotta myöhemmin..

Parlamentaarista työtä tehdään 19 valiokunnassa. Suomesta poiketen valiokunnat ovat pääsääntöisesti avoimia yleisölle. Poikkeuksia on kaksi: parlamentin ohjauksesta sekä immuniteetista vastaavat valiokunnat..

Alahuoneen kokoontumispaikka on Thunin palatsi Prahassa.

## Viimeisimmät vaalit
Edustajainhuoneen viimeisimmät vaalit pidettiin lokakuussa 2017. Vaaleissa vaaditaan 5% äänikynnyksen ylitys.. Populistinen ANO 2011 säilytti asemansa suurimpana puolueena ja keräsi 29,7% äänistä.

ANO muodosti aluksi vähemmistöhallituksen, joka kaatui vain kuuden viikon jälkeen. Presidentti Miloš Zeman pyysi kuitenkin eroavaa pääministeriä Andrej Babišia aloittamaan uudet hallitusneuvottelut. ANO ja sosiaalidemokraatit muodostivat uuden hallituksen kommunistipuolueen tuella heinäkuussa 2018.

## Lähteet

## Aiheesta muualla
Robert B. Wilson

**Robert Butler ”Bob” Wilson, Jr.** (s. 16. toukokuuta 1937) on yhdysvaltalainen ekonomisti ja emeritus Stanfordin yliopistossa. Hänelle myönnettiin yhdessä Stanfordissa työskentelevän kollegansa Paul Milgromin kanssa vuoden 2020 Nobel-taloustieteiden muistopalkinto ”huutokauppateorian ja uusien huutokaupan muotojen kehittämisestä”.

Wilson tunnetaan myös panoksestaan johtotieteeseen () ja yritystalouteen. 

Wilson on toiminut väitöskirjan ohjaajana muun muassa kollegalleen Milgromille, Alvin Rothille sekä Bengt Holmströmille. 

## Lähteet
Tšekin kielen instituutti

**Tšekin kielen instituutti** (tšekiksi *Ústav pro jazyk český*, lyh. **ÚJČ**) on Tšekin tiedeakatemian alaisuudessa toimiva instituutti, jonka näkyvin tehtävä on toimia tšekin kielen kielenhuoltajana. Lisäksi se tutkii itse, tai tukee muiden tekemää tutkimusta, tšekin kieltä. Lisäksi moni sen omista tutkijoista myös opettaa yliopistoissa.

Instituutti on perustettu vuonna 1891.

ÚJČ ylläpitää kahta tärkeää teosta internetissä: Nykytšekin akateeminen sanakirja sekä Tšekin kielen hakuteos.

## Lähteet

## Aiheesta muualla

* Instituutin kotisivu
Elisaari

**Elisaari** (ruots. *Älgsjölandet*) on saari Inkoossa. Osa saaresta kuuluu virkistysalueena Helsingille ja saarella on Suomen suurimpiin kuuluva tammimetsä. Elisaaren tammilehdot ovatkin yhdessä viereisessä Orslandetissa sijaitsevan Rövassin lehtojen kanssa Natura 2000 -kohde. Oman veneen lisäksi saarelle pääsee kapean salmen yli soutuveneellä Orslandetista, johon on lossiyhteys. Saarella laiduntaa kesäisin lehmiä ja lampaita. 

Saarella on pitkä historia, sillä viereinen Barösundin salmi on kauan ollut tärkeä vesireitti. Aikoinaan Elisaari kuului läheisesti Fagervikin ruukin vaikutuspiiriin. 1700-luvulla saarella oli Ruotsin kuninkaan telakka. Saarella sijaitsee myös Mellangårdin kartano, jonka historia ulottuu 1500-luvulle. Kartanon päärakennus on rakennettu vuonna 1902.

## Lähteet
Hwasong-16

**Hwasong-16** (KN-23?) on Pohjois-Korean mannertenvälinen ohjus. Se on kaksivaiheinen ja käyttää nestemäistä polttoainetta. Lisäksi se on liikuteltava. Ohjuksessa on joko suuri taistelukärki tai se on monikärkiohjus. Ohjus on tarkoitettu pelotteeksi Yhdysvaltoja vastaan.

## Historia
Ohjus lienee kehitelty suurentamalla Hwasong-15:aa. Ohjus esiteltiin ensi kertaa Korean työväenpuolueen 75-vuotisparaatissa lokakuussa 2020 .

## Miksi raskaampi ohjus
Uuden ohjuksen kehittelyn syynä oli pohjimmiltaan Pohjois-Korean ydinasepelotteen vahvistaminen.

Hwasong-15:tä raskaamman mannertenvälisen ohjuksen rakentamisen syynä on ehkä raskaampi, tuhovoimaisempi ydinkärki, monikärkiohjus tai painavat, ohjuspuolustuksen läpäisemistä auttavat harhautuslaitteet. Joidenkin asiantuntijoiden mukaan ohjus pystyisi kuljettamaan voimakkaan, vaikkapa 2–3 megatonnin ydinkärjen. Toisten mukaan se voisi kuljettaa neljä ydinkärkeä. Tuollainen kärki tappaisi New Yorkin osuessaan 2,5 miljoonaa ihmistä.

## Ominaisuudet
Hwasong-16 on maailman suurin liikuteltava mannertenvälinen ohjus. Se on niin suuri, koska toimii nestemäisellä polttoaineella.

* Kantomatka 13000 km.

* Taistelukärki 2&nbsp;500–3&nbsp;000 kg:n / 13000 km 1 x 2 megatonnia tai MIRV 4x
* 25–27 m pitkä,  2,5–2,9 m:n läpimittainen
* lähtömassa 104&nbsp;000 kg, jopa 150 000 kg.
* 2-vaiheinen
* Ensimmäinen vaihe 17,5 m pitkä
* Ensimmäisessä vaiheessa ainakin 4, luultavasti 6 RD-250-rakettimoottoria
* 2. vaihe 9,5 m pitkä taistelukärkineen

## Lähteet
Georg Gehring

**Georg Gehring** (14. marraskuuta 1903 Frankenthal – 31. lokakuuta 1943 Stettin) oli saksalainen painija,  olympiamitalisti ja kaksinkertainen Euroopan mestari. Gehringin uralla keskeisiä kilpakumppaneita olivat Ruotsin Rudolf Svensson ja Carl Westergren, Suomen Hjalmar Nyström sekä maanmiehet Kurt Hornfischer ja Willi Müller.

Georg Gehring voitti vuonna 1921 eli 18-vuotiaana nuorten Euroopan mestaruuden. Hän esiintyi ensimmäisen kerran miesten vuoden 1925 EM-kisoissa sijoittuen kreikkalais-roomalaisessa painissa raskaan sarjan eli yli 82,5 kiloissa neljänneksi. Seuraavana vuonna hän otti Euroopan mestaruuden Riiassa voitettuaan Unkarin Stefan Dömenyn, Tšekkoslovakian Josef Urbanin ja loppuottelussa Ruotsin Johan Richthoffin. Seuraavan kerran Gehring esiintyi kansainvälisissä mittelöissä Amsterdamin olympialaisissa voitoilla Italian Donatista, Ranskan de Lafranchista, Tanskan Larsenista ja Turkin Mehmet Çobanista. Sen jälkeen tuli tappion Suomen Hjalmar Nytrömille ja Ruotsi Rudolf Svenssonille. Näin tuloksena oli olympiapronssia. Seuraavana vuonna EM-kisat järjestettiin kotimaassa Saksan Dortmundissa. Siellä Gehring palasi kultakantaan voittaen viimeisissä otteluissa niin Suomen Nyströmin kuin Ruotsin Svenssonin. Vuoden 1930 Tukholman EM-kisoissa voitto Tšekkoslovakian Urbanista ja tappiot jälleen Suomen Nyströmille ja Ruotsin Svenssonille toivat pronssimitalin Gehringille. Vuoden 1931 EM-kisat Prahassa toivat jälleen pronssia voitolla Viron Viikbergistä ja Italian Donatista sekä tappioilla Suomen Nyströmille ja Ruotsin Carl Westergrenille. Vuonna 1932 Georg Gehringillä oli mahdollisuudet tulla kreikkalais-roomalaisen painin raskaansarjan olympiavoittajaksi Los Angelesin olympialaisissa, joissa hän toimi Saksan joukkueen lipunkantajana kisojen avajaisissa. Alkukierroksilla Gehring voitti pisteillä ruotsalaisen Carl Westergrenin, jota pidettiin sarjan kovimpana kilpailijana. Seuraavassa ottelussaan hän kuitenkin hävisi täysin yllättäen tšekki Urbanille, jonka hän oli jo voittanut useita kertoja ja sijoittui näin mitalien ulkopuolelle neljänneksi. 

Vuodesta 1933 alkaen Gehring menetti asemansa Saksan kreikkalais-roomalaisen painia raskaansarjan ykkösenä nürnbergiläiselle Kurt Hornfischerille. Vuoden 1936 Berliinin olympialaisiin Gehring pääsi edustamaan maataan vapaapainijana raskaassa sarjassa. Tulos oli kuitenkin vaatimaton, sillä sijoitus oli seitsemäs. Hän pääsi edustamaan maataan EM-kilpailujen kreikkalais-roomalaiseen painiin vuoden 1937 EM-kisoihin Pariisiin. Menestys ei ollut enää entinen, sillä loppusijoitus oli viides tappioilla Viron olympiavoittaja Kristjan Palusalulle ja Tšekkoslovakian Josef Klapuchille.

Saksan mestaruuskilpailuissa Gehring oli 14 vuotta mitaleilla vuosina 1923-1937, joista seitsemän kertaa mestarina. Hän kilpaili kansallisella tasolla myös painonnostossa ja yleisurheilun heittolajeissa. 

Georg Gehringin elämä päättyi sodan aikana Stettinissä vuonna vain 39-vuotiaana lokakuussa 1943.

## Lähteet
Magnetic Scrolls

**Magnetic Scrolls** oli brittiläinen tekstiseikkailuja vuosina 1984–1990 julkaissut pelintekotiimi. Pelit kehitettiin UNIX-työasemilla ja portattiin lukuisille kotitietokoneille. Commodore 64:n, Amigan ja Atari ST:n versioissa oli myös kuvaruudun täyttäviä still-kuvia. Infocomin jälkeen Magnetic Scrolls oli tunnetuin pelintekijäporukka tekstiseikkailujen kulta-ajalla.

Ryhmä lopetti toimintansa vuonna 1992 tekstipelien markkinoiden hiivuttua. Microprose osti sen itselleen, muttei hyödyntänyt brändiä kuin roolipelissä *The Legagy: Realm of Terror* (1993), jossa oli muutama ryhmän kehittäjä mukana.

## Julkaisut
*The Pawn (1985, Rainbird)
*The Guild of Thieves (1987, Rainbird)
*Jinxter (1987, Rainbird)
*Corruption (1988, Rainbird)
*Fish! (1988, Rainbird)
*Myth (1989, Rainbird)
*Wonderland (1990, Virgin Interactive)
*The Magnetic Scrolls Collection Vol 1 (1991, Virgin Interactive)
*The Legacy: Realm of Terror (1993, MicroProse)

## Alustat
Magnetic Scrolls julkaisi pelejä ainakin seuraaville tietokoneille:

* Acorn Archimedes
* Amiga
* Amstrad PCW
* Atari ST
* Commodore 64 ja 128
* IBM PC
* Macintosh
* Sinclair QL
* ZX Spectrum

## Lähteet
Tšekin kielet

**[[Tšekki]]** on melko homogeeninen maa, jossa enemmistö väestöstä on tšekkiläisiä, vaikkakin jopa 26 % väestöstä ei halua määritellä itseään mihinkään tiettyyn etniseen ryhmään.

## Virallinen kieli
Tšekin ainoa virallinen kieli on tšekki, jota puhuu peräti 98 % koko väestöstä. Lisäksi kieltä puhutaan ympäri Keski-Eurooppaa Tšekin naapurimaissa, kuten Itävallassa, Puolassa ja Saksassa.

Tšekin ja slovakin puhujat kykenevät ymmärtämään toisiaan melko hyvin: parhaimmillaan jopa 94-prosenttisesti. Sen sijaan slovakin puhuminen voi tuottaa vaikeuksia tšekkiä hyvin osaavalle..

## Vähemmistökielet
Määrin kieli, joka voidaan määritellä myös tšekin murteeksi, on yleensä pienen (4,9 % koko väestöstä) määriväestön ilmoittama äidinkieli.

Slovakilla, puolalla, saksalla, romanilla,  valkovenäjällä ja vietnamilla on virallisen vähemmistökielen asema Tšekissä.

## Lähteet
Tšekin senaatti

**Tšekin senaatti** () on Tšekin parlamentin ylähuone. Se koostuu 81 edustajasta.

Senaatissa toimii yhdeksän valiokuntaa.

Senaatin tärkein tehtävä on väitellä alahuoneen valmistelemista laiesta sekä tehdä niihin mahdollisia muutosehdotuksia. Senaatilla, muttei yksittäisellä senaattorilla, on oikeus tehdä lakialoitteita alahuoneelle. Lisäksi senaatti on tärkein linkki Tšekin ja Euroopan unionin välillä..

## Senaattorien valinta
Senaatin vaalit pidetään kahden vuoden välein, jolloin valitaan aina 27 edustajaa kerrallaan eli yksi kolmannes. Senaattorin toimikausi on siis kuusi vuotta kerrallaan..

Senaattorien tulee olla vähintään 40-vuotiaita Tšekin kansalaisia, jotka voidaan valita uudelleen ilman toimikausien rajoituksia. Mikäli senaattorin ura katkeaa kesken toimikauden, senaatin presidentti määrää ennenaikaiset vaalit kyseisessä vaalipiirissä. Senaattorien vaaleissa saavat äänestää 18-vuotiaat kansalaiset..

Tasavallan presidentti ja virassa olevat tuomarit eivät toimia senaattoreina. Sen sijaan hallitukseen kuuluvat henkilöt voivat toimia senaattoreina..

## Lähteet
Simon the Sorcerer

**Simon the Sorcerer** on Adventuresoftin kehittämä ja julkaisema seikkailupeli, joka on julkaistu vuonna  Acorn Archimedesille, Amigalle, Amiga CD32:lle ja DOSille. 

Pelistä on 25-vuotisversio *Simon the Sorcerer 25th Anniversary Edition*.
Pelille on julkaistu seuraajat *[[Simon the Sorcerer 2]]* ja *[[Simon the Sorcerer 3D]]*.

## Pelaaminen
Pelissä on parodiaa saduista ja fantasiaelementeistä kuivalla huumorilla.

## Vastaanotto
Peli on saanut *[[CU Amiga]]* -lehden arvostelussa arvosanaksi 90%.

## Lähteet

## Aiheesta muualla
* 
* 
*
Gösta Vestlund

**Alf Gustaf ''Gösta''  Vestlund** (15. kesäkuuta 1913 – 5. lokakuuta 2020) oli ruotsalainen kirjailija, filosofian tohtori ja keskustelija.

## Lähteet
Luettelo Suomen rannikkotykeistä

**Luettelo Suomen rannikkotykeistä** sisältää Suomen rannikkotykistön käytössä olleen meritorjuntaan tarkoitetun tykkikaluston.

Suomalaisissa rannikkotykeissä on käytetty nimitystä, jossa on putken kaliiperi millimetreinä, vinoviiva, putken pituus kaliipereina ja tyyppimerkintä. Tyyppimerkintä on joskus erotettu sanavälillä, joskus väliviivalla. Tässä luettelossa on käytetty sanaväliä. Moderneimmissa tykeissä vinoviivan sijaan käytetään sanaväliä, ja pituusmerkintäkin on yleensä jätetty pois. Ilmatorjuntatykeissä, jotka on muunnettu rannikkotykeiksi, käytetään pituusmerkinnän sijaan vuosilukua.

* 57/55 J – Ensimmäinen yritys valmistaa rannikkotykkejä Suomessa, vain yksitoista valmistettu, käytettiin harjoitustykkinä 1950- ja 1960-luvuilla.
* 75/50 C – Käytössä 1890-luvulta 1970-luvulle, sotien ajan kevyen rannikkotykistön pääase.
* 88 ItK 37 RMB – Käytössä rannikkotykkinä 1970-luvulta 2000-luvun alkuun. Flak (saks.) tarkoittaa Flugabwehrkanonen, ilmatorjuntatykki.
* 100 TK 56 – Käytössä rannikkotykkinä 1960-luvulta alkaen, T-55:n tornin pohjalta rakennettu. Erona vakauttimen puuttuminen.
* 130 TK – Pääase 1980-luvulta alkaen.
* 130/50 N – Sotasaalisase.
* 152/35 Mk – Käytössä 1880-luvulta 1940-luvulle, 152/45 C -tykin edeltäjä.
* 152/50 T – Pääase 1950-luvulta 1980-luvulle, käytössä 2000-luvulle. Tampellan modernisoima Canet.
* 152/45 C – Käytössä 1890-luvulta 1980-luvulle, sotien ajan raskaan rannikkotykistön pääase. C-merkintä tarkoittaa Canettia.
* 203/50 VC – Käytössä 1910-luvulta 1980-luvulle.
* 203/45 C – Käytössä 1910-luvulta 1980-luvulle.
* 234/50 Be – Käytössä 1910-luvulta 1980-luvulle, Be-merkintä tarkoittaa Beetlehem Steelin valmistetta.
* 254/45 D – Käytössä 1900-luvun alusta 1960-luvulle, sotien ajan järeän rannikkotykistön pääase. D-merkintä tarkoittaa Durlacheria.
* 305/52 O – Käytössä 1910-luvulta 1980-luvulle, O-merkintä tarkoittaa Obuhovia. Suomenlahden tykistösulun pääase.

## Lähteet
*
Graveyard Shift – yövuoro

**Graveyard Shift – yövuoro** () on yhdysvaltalainen kauhuelokuva vuodelta 1990. Elokuvan on ohjannut Ralph S. Singleton ja pääosissa näyttelevät David Andrews, Kelly Wolf, Stephen Macht ja Brad Dourif. Elokuva perustuu Stephen Kingin *Yövuoro*-novelliin, joka on julkaistu suomeksi 1989 ilmestyneessä novellikokoelmassa ''Yön äänet''.

Elokuva on esitetty Suomessa ainoastaan vuonna 1992 Europa Visionin videolevityksellä. Valtion elokuvatarkastamo määräsi elokuvalle K16-ikärajan.

## Juoni
John Hall (David Andrews) saa lajittelukoneen hoitajan paikan puuvillatehtaasta, jossa edellinen hoitaja oli kuollut hämärissä olosuhteissa. Hallille kehittyy romanttinen suhde myös tehtaassa työskentelevään Janeen (Kelly Wolf), mutta tehtaan sadistinen johtaja ja Hallin esimies Warwick (Stephen Macht) laitattaa Hallin iltahommiin siivoamaan muiden iltatyöläisten kanssa tehtaan kellaritiloja, jotka ovat surullisen kuuluisia turhankin aggressiivisista ja kookkaista rotistaan. Mutta mitä syvemmälle puhdistusryhmä etenee kellaritiloissa, sitä karmivampia ja kuolettavampia salaisuuksia päätyy päivänvaloon, jolloin on aika kutsua paikalle myös entisenä Vietnam-veteraanina tunnettu omalaatuinen tuholaistorjuja Tucker Cleveland (Brad Dourif) tuhoamaan maanalainen jyrsijävitsaus, joka on kohdannut ajansaatossa kauhistuttavan muodonmuutoksen.

## Rooleissa

## Vastaanotto
Yli 10 miljoonan dollarin budjetin elokuva tuotti Yhdysvalloissa lipputulollisesti vain 11,6 miljoonaa dollaria. Elokuva sai myös kriitikoilta huonon vastaanoton; Rotten Tomatoes -sivustolla elokuva on saanut keskiarvokseen vain 13% kahdeksan arvion perusteella ja CinemaScore antoi elokuvalle arvosanaksi "C-". Myös Stephen King on tyrmännyt elokuvan ja kutsunut sitä yhdeksi hänen vähiten suosituimmiksi sovituksiksi hänen teoksistaan.

## Lähteet

## Aiheesta muualla
* Graveyard Shift – IMDb
* Graveyard Shift – Elonet
* Stephen King's Graveyard Shift –AllMovie
Julius Stinde

**Julius Ernst Wilhelm Stinde** (28. elokuuta 1841 Kirch-Nüchel, Holstein – 7. elokuuta 1905) oli saksalainen kirjailija.

Stinde oli alun perin teollisuuskemisti, mutta otettuaan vastuulleen *Hamburger Gewerbeblattin* hän omistautui luonnontieteelliselle ja kaunokirjalliselle kirjoittamiselle. Hän julkaisi muun muassa *Naturwissenschaftliche Plaudereien* (1873), useita alasaksalla kirjoittamiaan komedioita, satuja ja *Waldnovellen* (1881). Stinden tunnetuimpaan tuotantoon kuuluu aikanaan suosittu humoristinen burleskiromaanisarja Buchholzin perheestä. Sarjasta on suomennettu kolme teosta.

## Teokset
* *Naturwissenschaftliche Plaudereien* (1873)
* *Waldnovellen* (1881)
* *Buchholzens in Italien* (1883)
* *Die Familie Buchholz* (1884)
* *Der Familie Buchholz zweiter Theil* (1885)
* *Der Familie Buchholz dritter Theil* (1886)
* *Frau Buchholz im Orient* (1889)
* *Frau Wilhelmine Buchholz' Memoiren* (1895) 
* *Hotell Buchholz. Ausstellungserlebnisse* (1896)

### Suomennetut teokset
* *Porvari-väkeä matkoilla eli Buchholz-herrasväen matkakertomukset*, suom. Aatami Hakkarainen, Helsinki: Edlund 1886.
* *Buchholzin perhe: kuvailuja Berliinin elämästä*, lyhentäen suom. Aatto S. Porvoo: [WSOY] 1886. Sarja: Werner Söderström'in kokoelma kaunokirjallisuutta, 1.
* *Wilhelmiina rouva: kuvaus Berliinin elämästä*, suom. Einar Sandelin, Jyväskylä: Jyväskylän kirjapaino 1893.

## Lähteet

## Aiheesta muualla

* Vapaasti ladattavia Julius Stinden e-kirjoja Project Gutenbergiltä ja Projekti Lönnrotilta.
Alajõe paisjärv

**Alajõe paisjärv** on Virossa Tartumaalla Peipsiäären kunnan Alajõen kylässä sijaitseva patojärvi.

## Maantietoa
Patojärvi on 1&nbsp;200 metriä pitkä, 80 metriä leveä, ja sen pinta-ala on 4,4 hehtaaria. Siinä on kapeassa uomassa yksi saari. Se on muodostunut Kääpa jõen yläjuoksulla, kun sen uoma on padottu maapadolla jokilaaksoonsa. Järven rantaviivan pituus on 2&nbsp;780 metriä pitkä. Järven ympäristössä on pienen Alajõen kylän osittain viljeltyjä peltomaita, jonka asutus sijaitsee pääosin järven etelä- tai pohjoisrantojen tuntumassa. Monen talon lähellä on järvessä laituri.

## Vesistösuhteita
Alajõe paisjärv kuuluu Kääpa jõen valuma-alueeseen, jossa järvi on joen läpivirtausjärvi. Järvi sijaitsee Kääpa jõen latvoilla ja järveltä on matkaa 13 kilometriä Kaiu järvelle. Kääpa jõgi on Kullavere jõen sivu-uoma ja järveltä on matkaa jokien yhtymäkohtaan 26 kilometriä. Kullavere jõgi laskee Peipsijärven pohjoisosan länsirantaan. Peipsijärven alue muodostaa Narvanjoen vesistöalueen keskiosan. Peipsijärven pohjoispäästä alkava laskujoki Narvanjoki jatkaa vesireittiä pohjoiseen päin ja laskee lopuksi Suomenlahteen.

## Huomautuksia

## Lähteet
Rotkoinkasirkku

**Rotkoinkasirkku** (*Incaspiza pulchra*) on tangaroihin kuuluva lintulaji. Lajia tavataan Etelä-Amerikasta.

## Koko ja ulkonäkö
Rotkoinkasirkku voi kasvaa noin 17&nbsp;cm pitkäksi. Sukupuolet muistuttavat toisiaan ulkonäöltään. Rotkoinkasirkun päälaki on punaruskea ja pää on muuten harmaa lukuun ottamatta mustaa naamiota silmien ympärillä ja mustaa kurkkua. Selkä lajilla on ruskea ja siivet punaruskeat. Pyrstö on musta ja uloimmat pyrstösulat ovat valkoiset. Rotkoinkasirkun rinta ja vatsa ovat vaaleat. Linnun nokka on väriltään kirkkaan oranssi.

## Levinneisyys ja elinympäristö
Rotkoinkasirkkua tavataan Perusta Andien länsirinteiltä. Lajin elinympäristöä ovat kuumat vuorien rinteet ja rotkot, joissa kasvaa pensaikkoa ja kaktuksia. Tyypillisimmin sitä tavataan 1&nbsp;000&ndash;2&nbsp;700 metrin korkeudelta.

## Lähteet
KBS

**KBS** voi tarkoittaa ainakin seuraavia asioita:

* Korean Broadcasting System, Etelä-Korean yleisradioyhtiö
* Kyoto Broadcasting System, televisioverkko, joka sijaitsee Kiotossa, Japanissa.
MBC

**MBC** voi tarkoittaa ainakin seuraavia asioita:

* Munhwa Broadcasting Corporation, eteläkorealainen radio- ja televisioyhtiö
* Middle East Broadcasting Center, Saudi-Arabian lähetystoiminnan harjoittaja
* Mauritius Broadcasting Corporation, Mauritiuksen yleisradioyhtiö
* Malawi Broadcasting Corporation, malawilainen radiolähetystoiminnan harjoittaja
* Manila Broadcasting Company, filippiinien radiolähetystoiminnan harjoittaja
Marigold

**Marigold** voi tarkoittaa seuraavia:

* Marigold IceUnity, suomalainen muodostelmaluistelujoukkue
* HMS Marigold (K87), Britannian kuninkaallisen laivaston toisen maailmansodan aikainen korvetti
* Marigold, Willard Carrollin ohjaama elokuva vuodelta 2007
* Marigold, Nirvana-yhtyeen kappale vuodelta 1993
Fredrik Hellman

**Johan Fredrik Hellman** (7. joulukuuta 1852 Uusikaupunki – 6. helmikuuta 1925 Naantali) oli suomalainen pappi ja viisinkertainen valtiopäivämies. 

Johan Fredrik Hellmanin vanhemmat olivat merimies Fredrik Hellman ja Ulrika Albertina Henriksson ja puoliso vuodesta 1878 Johanna Katarina Roos (k. 1931). Hellman tuli ylioppilaaksi 1870 ja suoritti teologian erotutkinnon ja vihittiin papiksi 1874. Hän toimi ensin apulaispappina Kauhajoella, v.t. kirkkoherrana Brändössä ja Ulvilassa, kappalaisena Pöytyällä ja Uudessakaarlepyyssä sekä rautatiesaarnaajana ja sitten kirkkoherrana Kesälahdella 1890–1898, Juuassa 1898–1909 ja Naantalissa vuodesta 1909. Hän oli Ylä-Karjalan rovastikunnan lääninrovasti 1904–1911. Rovastin arvon Hellman sai 1896. Hän oli papiston edustaja valtiopäivillä 1897, 1899, 1900, 1904 ja 1905. 

## Lähteet
Yōko Oginome

**Yōko Oginome** (; s. 10. joulukuuta 1968 Kashiwa, Chiban prefektuuri, Japani), oikealta nimeltään **Yōko Tsujino** (), on japanilainen laulaja. Hän oli 1980-luvun puolivälissä Japanin yksi menestyneimmistä ”teiniartisteista”. Hänen menestynein kappaleensa on ”Dancing Hero (Eat You Up)” vuodelta 1985, joka on cover-kappale Angie Goldin kappaleesta ”Eat You Up”. Hänen muita hittikappaleitaan ovat muun muassa ”Wangan Taiyozoku” ja ”Roppongi Junjoha”.

## Diskografia
### Studioalbumit
* *Teens Romance* (ティーンズ・ロマンス) (1984)
* *Freesia no Ame* (フリージアの雨) (1985)
* *Kaigara Terrace* (貝殻テラス) (1985)
* *Raspberry Wind* (ラズベリーの風) (1986)
* *Non-Stopper: Yōko Oginome ”The Beat” Special* (ノン・ストッパー) (1986)
* *Route 246 Connexion* (246コネクション) (1987)
* *CD-Rider* (1988)
* *Verge of Love* (englanninkielinen versio) (1988)
* *Verge of Love* (japaninkielinen versio) (1989)
* *Fair Tension* (1989)
* *Knock on My Door* (1990)
* *Trust Me* (1991)
* *Ryūkō Kashu* (流行歌手) (1992)
* *Nudist* (1992)
* *Scandal* (1994)
* *Chains* (1997)
Richard Henry Stoddard

**Richard Henry Stoddard** (2. heinäkuuta 1825 Hingham, Massachusetts, Yhdysvallat – 12. toukokuuta 1903 New York, New York, Yhdysvallat) oli yhdysvaltalainen runoilija.

Stoddard oli 1853–1870  New Yorkissa tullin palveluksessa, mutta omistautui sittemmin lehtityölle ja julkaisutoimintaan. Hän kirjoitti runoja, joista useimmat laulettavia, ja kirjoitti myös proosaa. Koottuihin runoihin *Poems* (1880), lisättiin 1890 vielä yksi kokoelma, ja *Recollections* ilmestyi 1903.

Stoddardin runoista on suomennettu ainakin "Jeesuslapsen tarhassa" (suom. Liisa Raukola; "Christ, when a Child, a Garden Made")

## Teokset
* *Footprints, 1849
* *Poems, 1852
* *Adventures in fairy-land, 1853
* *Loves and heroines of the poets, 1860
* *The book of the east, 1867
* *Poems (1880 ja 1890)
* *Recollections* 1903

## Lähteet

## Aiheesta muualla

* Biography: Richard Henry Stoddard
Stephen Macht

**Stephen Robert Macht** (s. 1. toukokuuta 1942 Philadelphia, Yhdysvallat) on yhdysvaltalainen televisio- ja elokuvanäyttelijä. Hän on näytellyt muun muassa elokuvissa *[[Kauhukopla]]*, *[[Graveyard Shift – yövuoro]]* ja *[[Amityville 1992 – aika on tullut]]*, sekä televisiosarjoissa *[[Columbo]]* ja *[[Highlander (televisiosarja)|Highlander]]*. Myös hänen poikansa Gabriel Macht on näyttelijä.

## Lähteet

## Aiheesta muualla
* Stephen Macht – IMDb
Jozef Krnáč

**Jozef ”DoDo” Krnáč** (s. 30. joulukuuta 1977 Bratislava) on slovakialainen judoka.

Krnáč osallistui Ateenan olympialaisiin 2004. Hän saavutti olympiahopeaa.

Euroopan-mestaruuskilpailuissa Krnáč oli hopealla Mariborissa 2002 ja pronssilla Pariisissa 2001.

Slovakian mestaruuden Krnáč voitti kahdeksan kertaa.

## Lähteet
Canadianin piirikunta

**Canadianin piirikunta** () on Yhdysvaltojen Oklahoman osavaltiossa sijaitseva piirikunta. Sen väkiluku oli 148&nbsp;306 vuonna 2019. Piirikunnan hallintokeskus on El Renon kaupunki. Piirikunta perustettiin vuonna 1890.

## Lähteet

## Aiheesta muualla
Laken piirikunta (Florida)

**Laken piirikunta** () on Yhdysvaltojen Floridan osavaltiossa sijaitseva piirikunta. Sen väkiluku oli 367&nbsp;118 vuonna 2019. Piirikunnan hallintokeskus on Tavaresin kaupunki. Piirikunta perustettiin 27. toukokuuta 1887.

## Lähteet

## Aiheesta muualla
Ercole Ferrata

**Ercole Ferrata** (1610 Pellio Intelvi – 10. heinäkuuta 1686 Rooma) oli italialainen barokin ajan  kuvanveistäjä. Hän oli Gian Lorenzo Berninin oppilas. Myöhemmin hän toimi Roomassa yhdessä Ciro Ferrin kanssa opettajana Cosimo III de’ Medicin johtamassa akatemiassa, jossa koulutettiin firenzeläisiä taiteilijoita.

Berninin suunnitelmista Ferrata toteutti muun muassa vuonna 1667 Rooman Piazza della Minervan aukiolla olevan norsuveistoksen, joka kannattelee egyptiläistä obeliskia (*L'obelisco dell'elefante*). Yksi hänen suurikokoisimmista töistään oli Lissaboniin tehty suihkulähde, joka tuhoutui maanjäristyksessä 1755.

## Teoksia

Santangelo6.jpg|thumb|*Cuius principatus super humerum ejus* (Ponte Sant’Angelo, Rooma)
SantAgneseAgone-SAgneseFiamme-SteO153.jpg|*Sant'Agnese sul pogo* (Sant’Agnese in Agone, Rooma, 1660)
File:Sant'agnese in agone, interno 06.JPG|*Lapidazione di Sant'Emerenziana* (Sant’Agnese in Agone, Rooma)
Cappella chigi (siena), Ercole Ferrata, santa caterina da siena 02.JPG|Santa Caterina da Siena (Chigi-kappeli, Siena)
Ercole Ferrata GCorno.jpg|Giulio Del Cornon hautamuistomerkki (Gesù e Maria -kirkko, Rooma)
Throwing blessings (29790747562).jpg|*Neptunuksen suihkulähde* (Queluzin palatsi, Portugali)


## Lähteet

## Aiheesta muualla
*
Filmfare Awards 2005

**Filmfare Awards 2005** oli 25. helmikuuta 2006 Mumbaissa pidetty tilaisuus, jossa palkittiin vuoden 2005 parhaat hindinkieliset elokuvat. Se oli 51:s Filmfare Awards -tilaisuus.

## Palkintojen voittajat ja ehdokkaat
### Meriittipalkinnot

### Kriitikkopalkinnot

### Tekniset palkinnot

### Erikoispalkinnot

## Lähteet
*
Edward Nabunone

**Anderias Hiler Eduardus ”Edward” Nabunone**  (21. huhtikuuta 1968 Pene Utara – 12. lokakuuta 2020 Jakarta) oli indonesialainen kestävyysjuoksija.  Hän kilpaili vuoden 1988 kesäolympialaisissa miesten 5&nbsp;000 ja 10&nbsp;000 metrin juoksussa. Nabunonen henkilökohtainen ennätysaika 5 000 metrin juoksussa oli 14.13,41 vuodelta 1991 ja 10 000 metrin juoksussa 29.50,59 vuodelta 1986.

## Lähteet
Panama City Beach

**Panama City Beach** on kaupunki Bayn piirikunnassa, Floridan osavaltiossa Yhdysvalloissa. Sen väkiluku oli vuoden  väestönlaskennassa 12&nbsp;018. Panama City Beachin pormestarina toimii Mark Sheldon. 

## Kuvia kaupungista

Tiedosto:Panama City Beach (197628531).jpg|Rantaa kaupungissa.
Tiedosto:Hombre Golf Club - panoramio (1).jpg|Golfkenttä kaupungissa.


## Lähteet

## Aiheesta muualla

* Kaupungin kotisivut
Venäläinen nauru

**Parantava nauru 2: Venäläinen nauru** on Juhani Konkan toimittama ja suomentama kokoelma venäläisten kirjailijoiden tekstejä. Kirjan on kustantanut Tajo, ja se on ilmestynyt vuonna 1964. Kirja sisältää humoristisia ja satiirisia novelleja, kansantarinoita, pienoiskomedioita ja sanaparsia.

Alkusanassa Konkka kirjoittaa: "Venäläisellä huumorilla ja erikoisesti sen ruoskivalla muodolla, satiirilla, on rikkaat ja kunniakkaat perinteet. Jo vanhoissa kansantarinoissa ja 1700-luvun kirjailijain teoksissa nauretaan yhteiskunnallisille epäkohdille ja inhimillisille heikkouksille sekä ruoskitaan vallitsevia oloja. Huippuunsa tämän lajin kirjallisuuden kohottivat viime vuosisadan [s. o. 1800-luvun] proosakirjailijat – –".

## Sisällys

**Alkusana
* Denis Fonvizin
**Rovasti Vasilin nuhdesaarna
*Ahne pappi, kansantarina
* Nikolai Polevoi
**Kaikki on mahdollista
*Kaskuja Balakir-narrista
* Ivan Krylov
**Piirakka
*Kuusipuiset nappulat
* Nikolai Gogol
**Vaunut
*Oikeudessa, kansantarina
* Vladimir Sollogub
**Pikku lemmikki
*Pukin testamentti, kansantarina
* Mihail Saltykov-Štšedrin
**Kertomus siitä miten yksi, talonpoika elätti kahta kenraalia
*Saituri, kansantarina
* Leo Tolstoi
**Viisas tuomari
**Voiko nähdä ihmisen sielun, kansantarina
* Ivan Gorbunov
**Kenraalille tarpeettomat
*Huoleton luostari, kansantarina
* Nikolai Leskov
**Madame Genlisin henki
**Pikkuinen erehdys
**Taitava vastaaja
**Äidin liiallista huolenpitoa
* Nikolai Leikin
**Makupala
**Tammipelin taituri
* Kozma Prutkov
**Mietteitä ja aforismeja

* Anton Tšehov
**Järkiavioliitto
**Naamiaiset
**Kunniamerkki
**Hermot reistailevat
**Apteekkarin vaimo
**Puhuja
**Joutilaisuudessa
**Laittomuutta
**Hyvä loppu
**Kuorotyttö
**Pimeässä sattuu
**Tupakan vahingollisuudesta
**Kosinta
* Leonid Andrejev
**Kristittyjä
**Suojelkaa vähäväkisiä
* Arkadi Avertšenko
**Aarre
**Kelpo ystävä
**Kadonnut vihkisormus
**Kaunis nainen
**Modernia taidetta
**Robinsonit
**Uudenvuoden pääsiäissuudelmat
* Mihail Zoštšenko
**Koiranvainu
**Näyttelijä
**Pelageja
**Hieno nainen
**Rakkaus
**Tuntematon ystävä
**Kuitti
**Ei pidä keinotella

## Lähteet
Tajo (täsmennyssivu)

**Tajo** voi viitata johonkin seuraavista:

* Tajo, joki Espanjassa ja Portugalissa
* ''Tajo'', Espanjan laivaston alus
* Tajo, suomalainen kirjankustantamo